CELEX: C2005/106/78
Language: lv
Date: 2005-04-30 00:00:00
Title: lieta T-85/05: Prasība pret Eiropas Kopienu Komisiju, ko teritoriālā apvienība “Ano Liosia pašvaldība” un sešas citas personas iesniedza 2005. gada 16. februārī

30.4.2005   
            
            
               LV
            
            
               Eiropas Savienības Oficiālais Vēstnesis
            
            
               C 106/39
            
         Prasība pret Eiropas Kopienu Komisiju, ko teritoriālā apvienība “Ano Liosia pašvaldība” un sešas citas personas iesniedza 2005. gada 16. februārī
   (lieta T-85/05)
   (2005/C 106/78)
   tiesvedības valoda — grieķu
   Eiropas Kopienu Pirmās instances tiesā 2005. gada 16. februārī izskatīšanai ir iesniegta prasība pret Eiropas Kopienu Komisiju, ko cēla Anoliosijas pašvaldība [Ano Liosia] (Atika), Teodora Goula [Theodora Goula], Argiris Argiropuls [Argyris Argyropoulos], Joannis Manis [Ioannis Manis], Eleni Dalipi [Eleni Dalipi], Vassilis Papagrigoriu [Vassilis Papagrigoriou] un Georgios Frangaleksis [Georgios Frangalexis], kurus pārstāv advokāts G. E. Kalavross [G.E. Kalavros].
   Prasītāju prasījumi Pirmās instances tiesai ir šādi:
   
               —
            
            
               atcelt kopumā Komisijas 2004. gada 21. decembra Lēmumu Nr. 5522, kas attiecas uz Kohēzijas fonda piešķirto finansējuma konkursu projektam “Atikas Rietumdaļas otrās izgāztuves A posma būvniecība Skalistiri [Skalistiri apdzīvotajā vietā], Fili [Fyli] pašvaldībā (Grieķija) (CCI: 2004 GR 16 C PE 001)”;
            
         
               —
            
            
               piespriest Komisijai atlīdzināt prasītāju tiesāšanās izdevumus.
            
         Pamati un galvenie argumenti
   Savas prasības pamatojumam prasītāji norāda, ka apstrīdētais lēmums ir pretējs mērķiem saglabāt, aizsargāt un uzlabot vides kvalitāti, aizsargāt cilvēku veselību un apdomīgi un racionāli izmantot dabas resursus, kas ir paredzēti EKL 2. pantā, 4. panta 1. punktā un 174. pantā, jo šis lēmums Anoliosijas reģionam — ko prasītāji uzskata par piesārņotu — uzliek par pienākumu uzņemt lielākus atkritumu apjomus nekā citām Atikas reģionā paredzētajām atkritumu pārstrādes vietām. Šajā sakarā prasītāji norāda uz dažādām problēmām attiecībā uz izgāztuves būvniecībai izvēlēto vietu, piemēram, ka šī izgāztuve pēc būtības ir turpinājums jau esošai iekārtai, ka šis reģions ir klasificēts dabīgas vides absolūtas aizsardzības zonā, tas ir daļēji apstādīts ar mežiem un tas vēl ir jāapstāda ar mežiem, ka īpašnieks šo vietu nav garantējis un ka tā nav vispiemērotākā izgāztuvei saskaņā ar šajā sakarā veikto ietekmes uz vidi novērtējumu.
   Turklāt prasītāji norāda, ka apstrīdētais lēmums ir pretējs Grieķijas Republikas pienākumiem:
   
               —
            
            
               veikt atbilstīgus pasākumus, lai mudinātu novērst un samazināt radīto atkritumu daudzumu un bīstamību, attīstīt tīrās tehnoloģijas, kuras ļauj taupīt dabas resursus, ka arī nodrošināt atkritumu reģenerāciju vai apglabāšanu, neapdraudot cilvēka veselību un neizmantojot metodes vai darbības, kas varētu radīt kaitējumu videi, kā paredz Direktīvas 91/156/EEK (1) 3. un 4. pants;
            
         
               —
            
            
               ievērot īpašo reģionālo plānu attiecībā uz atkritumu rašanos, otrreizēju pārstrādi un pārveidošanu, kā izriet no Direktīvas 75/442/EEK (2) 3., 4. un 6. panta;
            
         
               —
            
            
               kontrolēt, ka jaunai iekārtai tiek veikti visi vajadzīgie preventīvie pasākumi piesārņojuma novēršanai, lai nerastos būtisks piesārņojums, kā paredzēts Padomes Direktīvas 96/61/EK (3) 3. pantā;
            
         kā arī Grieķijas Republikas pienākumiem, kas izriet no Direktīvas 97/11/EK (4) 1. panta.
   
      (1)  Padomes 1991. gada 18. marta Direktīva 91/156/EEK, ar ko groza Direktīvu 75/442/EEK par atkritumiem (OV L 78, 26.03.2001., 32. lpp.).
   
      (2)  Padomes 1975. gada 15. jūlija Direktīva 75/442/EEK par atkritumiem (OV L 194, 25.07.1975., 39. lpp.).
   
      (3)  1996. gada 24. septembra Direktīva 96/61/EK par piesārņojuma integrētu novēršanu un kontroli (OV L 257, 10.10.1996., 26. lpp.).
   
      (4)  Padomes 1997. gada 3. marta Direktīva 97/11/EK, ar kuru groza Direktīvu 85/337/EEK par dažu sabiedrisku un privātu projektu ietekmes uz vidi novērtējumu (OV L 73, 14.03.1997., 5.lpp.).